Margaret Ringenberg

Margaret Ringenberg (født Ray 17. juni 1921 i Fort Wayne, Indiana, død 28. juli 2008 i Oshkosh, Wisconsin) var en amerikansk flyver som hadde logget mer enn 40 000 flytimer i løpet av sin karriere.

Karriere og bedrifter

Hun ble interessert i flyvning allerede åtte år gammel da hun så en barnstormer (flygende sirkus) lande på et jorde i nærheten av familiens farm. Hun tok flytimer og fløy solo i 1941, 19 år gammel. Ringenberg begynte sin karriere i 1943 under andre verdenskrig da hun begynte som fergepilot i Women Airforce Service Pilots (WASP). Selv om WASP-piloter ikke fikk fly kampoppdrag, kunne tjenesten by på farer som flyvning til kampsoner, test- og målflyvning. WASP ble avviklet på slutten av 1944. Ringenberg ble instruktør i 1945 og fløy som yrkesflyver og var instruktør resten av sitt liv. Etter krigen arbeidet hun på en flyplass hvor hun besvarte spørsmål på telefon . 

Hun begynte med konkurranseflyvning på 1950-tallet. Deltok i alle Powder Puff Derby fra 1957 til 1977, alle Air Race Classic etter 1977, Grand Prix og Denver Mile High og mange andre. Hun fikk over 150 troféer for sine bedrifter. Hun deltok i Round-the-World 72 år gammel og i mars 2000, da hun var 79 år, deltok hun i et race fra London til Sydney (det opprinnelig MacRobertson Air Race).

I 1999 fikk hun National Aeronautic Associations Elder Statesman Aviation Award ved en seremoni i Washington, D.C.

Margaret giftet seg med bankiér Morris Ringenberg i 1946.  De fikk to barn og fem barnebarn. Begge hennes barn har fløyet med henne i konkurranser og vært tilstede da hun fikk troféer.

I litteraturen
Tom Brokaw har et helt kapittel om Margaret Ringenberg i sin bok The Greatest Generation. I et intervju med Brokaw sa hun: 
 I started out flying because I wanted to be a stewardess—you call them flight attendants nowadays—and I thought what if the pilot gets sick or needs help? I don’t know the first thing about airplanes’ and that’s where I found my challenge. I never intended to solo or be a pilot. I found it was wonderful.

Etter hennes død uttalte Brokaw: 
 Margaret was one of my favorites. 

Ringenbergs selvbiografi Girls Can’t Be Pilots, skrevet sammen med Jane L. Roth, ble utgitt av Daedalus Press i 1998. (ISBN 0-9661859-0-0). Den var illustrert med flere bilder fra hennes karriere, både fra WASP og konkurranser.

Død
Ringenberg døde 28. juli 2008 mens hun overvar Experimental Aircraft Associations årlige show som representant for WASP.

Referanser

The International Conference on World War II
Brief biography

Litteratur
Paluso, Philip. Wings for Maggie Ray.Medium Cool Pictures, 2012. ISBN 9781618944443

Eksterne lenker
Library of Congress interview
Story about Margaret Ringenberg Indy 500 experience in 2004
Air Race Classic

Flyvere fra USA
Personer fra Fort Wayne
Fødsler i 1921
Dødsfall i 2008